# Il Vangelo di S. Matteo volgarizzato in dialetto milanese/Capp XXVII

../Capp XXVI ../Capp XXVIII IncludiIntestazione 12 dicembre 2023 75% Da definire
Il Vangelo di S. Matteo volgarizzato in dialetto milanese Antonio Picozzi 1859 CC BY-SA 3.0 GFDL Indice:Antonio Picozzi - Il Vangelo di S. Matteo volgarizzato in dialetto milanese.djvu //it.wikisource.org/w/index.php?title=Il_Vangelo_di_S._Matteo_volgarizzato_in_dialetto_milanese/Capp_XXVII&oldid=- 20231212173042 //it.wikisource.org/w/index.php?title=Il_Vangelo_di_S._Matteo_volgarizzato_in_dialetto_milanese/Capp_XXVII&oldid=- 20231212173042
[p. 114
CAPP XXVII.
E bell e ligaa l’han menaa, e l’han consegnaa a Ponzi Pilatt president.
Allora Giuda, che l’aveva tradii, vedend, che Gesù l’era staa condannaa; pentii, l’ha portaa indree i trenta danee ai capp di sazerdott, e ai anzian,
Disend: Hoo faa peccaa cont el tradi on sangu innocent. Ma lor han ditt: Cosse ne importa a nun? Pensegh ti.
E lu buttand i moned d’argent in gesa, l’è andaa via: e’l s’è impiccaa cont on straforzin.
Ma i capp di sazerdott, tœujend su quij moned, han ditt: Se pò nò metti cont el tesor: perchè hin prezzi de sangu.
E dopo faa complott, i han drovaa de comprà el camp d’on piattee, per sotteragh dent i forestee. [p. 115
E l’è per quest, che quell camp là, anca al dì d’incœu, el se ciama Haceldama, cioè el camp del sangu.
Allora è succeduu quell, ch’era staa ditt dal profetta Geremia, ch’ el dis: E han ricevuu i trenta danee d’argent, valor de quell tal, ch’han compraa coi danee dai fiœu d’Israell:
E i han impiegaa in d’on camp d’on piattee, come el m’aveva ordinaa el Signor.
E Gesù l’è staa menaa denanz al president, e ’l president l’ha interrogaa, disendegh: Te see tì el re di Giudee? Gesù l’ha rispost: Tì t’el diset.
E a l’accusa, che gh ’ han faa i capp di sazerdott, e i anzian, l’ha rispost nient.
Allora Pilatt el gh’ ha ditt: Te sentet quanti robb te tran in spalla a tì?
E per quant el ghe disess l’ha mai rispost nient, in manera che ’l president l’é restaa incantaa.
El president però el gh’aveva l’abitudin in di solennitaa de lassagh in libertaa a la popolazion quell presonee, che la voreva lee.
E lu el gh’aveva in man in quell moment on famoso presonee, che ghe diseven Barabba.
Pilatt donca el gh’ha ditt a la popolazion, che gh’era intorno a mucc: Chi l’è, che vorii, che mì ve [p. 116 lassa in libertaa: Barabba, o Gesù, che ghe disen el Crist?
Perchè el saveva, che l’aveven tradii per invidia.
E intant chę lu l’era settaa giò in tribunal, soa miee la gh ’ ha mandaa a di: Imbrojet minga dent in di robb de quell sant’omm, perchè sta nott sont stada per aria per causa soa.
Ma i capp di sazerdott, e i anzian han persuas la popolazion a domandà Barabba, e fà mori Gesù.
E mettendes a parlà el president, el gh’ha ditt: Qual è di duu, che vorii, che mi ve lassa in libertaa? Ma quij han rispost: Barabba.
Pilatt el gh’ ha ditt: Coss’en faroo donca mi de Gesù, che ghe disen el Crist?
Tucc han rispost: Ch’el sia miss in cros. El president el gh ’ha ditt: Ma cosse l’ha faa de mal? Ma lor vosaven anmò pussee disend: Ch’el sia miss in cros.
Vedend Pilatt, ch’ el faseva nagott de bon, e che anzi el frecass el cresseva: l’ha ciappaa de l’acqua, e ’l s’è lavaa i man denanz a la popolazion, disend: Mì sont innocent del sangu de sto sant’omm: pensegh vialter.
E tutta la popolazion l’ha rispost: El sò sangu, ch’el ne vegna adoss a nun, e ainoster fiœu.
Allora el gh’ ha lassaa in libertaa Barabba: e [p. 117 dopo avè faa svargellà Gesù, ghe l’ha consegnaa in di man a lor, per fà, ch’el mettessen in cros.
Allora i soldaa del president han menaa Gesù in del pretori, e gh’ han ruzzaa intorna tutta la brigada:
L’ han desvestii, gh ’ han miss adoss ona cotta color de cocch,
E dopo avè traa insemma ona coronna de spin, ghe l’han missa in testa, mettendegh ona canna in la man dritta. E ingenuggiandes denanz a lu, el cojonaven, disendegh: Addio, re di Giudee.
E spuandegh adoss, ciappaven la canna, e ghe pestaven el coo.
E dopo avell canzonaa, gh’han tiraa giò la cotta, e l’han vestii di sò pagn, e l’han menaa a mettel in cros.
E in de l’andà fœura han incontraa on omm Cireneo cont in nomm Simon: e l’han obbligaa a portà la soa cros de lu.
E hin rivaa in d’on sit, che ghe disen Golgota, ch’ el voeur dì: Sit del crani.
E gh’han daa de bev del vin misturaa cont la fel. E dopo avell saggiaa, l’ha minga voruu bevel.
E dopo che l’han miss in cros, s’hin spartii fœura i sò pagn, tirand su a sort: per fà, che succedess [p. 118 quell, ch ’ è staa ditt dal profetta, ch ’ el dis: S’hin spartii fœura tra de lor i mee pagn, e han tiraa su a sort la mia vesta.
E stand là settaa giò ghe faseven guardia.
E gh’han mettuu su scritt sul sò coo el sò delitt: Quest chì l’è Gesù, el re di Giudee.
Alora è staa miss in cros insemma a lu duu ladron: vun a dritta, e l’alter a sinistra.
E quij, che passava via ghe bestemmiaven adree scorlend el coo.
E diseven: Tì,che te see bon de trà giò la gesa del Signor, e te la trett in pee anmò in trii dì: salvet tì de per tì: se te see el fiœu del Signor, ven giò de la cros.
In l’istessa manera anca capp di sazerdott cojonandel insemma ai Scriba, e ai anzian diseven:
L’ha salvaa i alter, e l’è minga bon de salvass lu: se l’è el re d’Israell, ch’el vegna giò de la cros, e allora ghe credaremm:
L’ha confidaa in del Signor: che le libera adess, se el ghe vœur ben: perchè lu l’ha ditt: Mi sont fiœu del Signor.
E l’istessa robba ghe sbraggiaven adree i ladron, ch’eren staa miss in cros insemma a lu. [p. 119 Ma di ses or finna ai noeuv gh’è staa scur per tutt el mond.
E vers i des or Gesù l’ha vosaa fort, disend: Eli, Eli, lamma sabacthani? ch ’ el voeur di: El mè Signor, el mè Signor, perchè m’avii abbandonnaa?
Ma quajchedun de quij, che gh’era là intorna, quand han sentii sti paroll, diseven: Chi lu el ciama Elia.
E subet vun de quij là l’è cors a bagnà ona sponga in lasee, e dopo avella missa in scimma a ona canna, el ghe dava de bev.
I alter pou diseven: Stemm a vedė se Elia el ven a liberall.
Ma Gesù l’ha mettuu fœura anmò ona gran vosada, e pou l’è mort.
In quella el vell de la gesa el s’è scarpaa in duu tocch de scimma a fond, e la terra l’è tremada, e i prej shin rott,
E i monument s’hin dervii fœura: e tanti corp de sant, che s’eren indormentaa, hin resuscitaa.
E vegnuu fœura di monument dopo la soa risurrezion de lu, hin andaa in la cittaa santa, e gh’hin compars a tanti.
Ma el centurion e quij, che ghe faseven guardia [p. 120 a Gesù insemma a lu, quand han sentii el terremott e han vist tutt quell, che succedeva, gh ’han vuu ona grani paura, e diseven: L ’ è sicur, che quest chì l’era el Fiœu del Signor.
E gh ’ era de lontan tanti donn, che gh ’aveven tegnuu adree a Gesù in Galilea, e gh’aveven tegnuu d’œucc.
Insemma a sti donn gh’era Maria Maddelenna, e Maria mader de Giacom, e de Giusepp, e la mader di fiœu de Zebedee.
E quand l’è staa sira, è andaa on scior de Arimatea, ciamaa Giusepp, che l’era anca lu scolar de Gesù.
Quest chì l’è andaa a trovà Pilatt, e ’l gh ’ ha cercaa el corp de Gesù. Allora Pilatt l’ha daa orden, che ghe se consegnass el corp.
E Giusepp l’ha ciappaa el corp, e l’ha involtiaa dent in d’on lenzœu bianch.
E l’ha miss in d’on sò monument noeuv scavaa de lu in d’on sass. E l’ha borlonaa su ona gran preja su la bocca del monument, e ’l s’è retiraa.
E Maria Maddelenna, e l’altra Maria staven lì settaa giò denanz al sepolcher.
El di dopo, che l’è quell dopo la Parasceve, i [p. 121 capp di sazerdott, e i Farisee s’hin trovaa là insemma in cà de Pilatt,
E gh’han ditt: Ei lu ,n’è vegnuu in ment, che quell rivoluzionari quand l’era anmò viv, l’ha ditt: Dopo trii dì risuscitaroo.
Ch’ el daga donca orden, che ghe sia faa guardia al sepolcher finna al terz dì: per fà, che i sò scolar no abbien de andà a roball, e abbien pœu de di a la popolazion: L’è resuscitaa: e inscì l’ultimm ingann el sia pesg del primm.
Pilatt el gh’ ha ditt: Sii padron di guardi, andee, e fee guardia come ve par e pias.
E lor hin andaa, e han rinforzaa la guardia al sepolcher, e gh’han miss el sigill a la preja.